De to andre advokatene fra Advokatfirmaet Rogstad i Lime-saken, Håkon Marius Svendsen og Sidra Bhatti, har ikke brukt Aba Consulting.

Hhvor mange timer med tolk brukte hovedtiltalte Sajjad Hussains forrige advokater, da saken gikk i Oslo tingrett?

Oslo tingrett opplyser at det vil være for tidkrevende for dem å finne tilbake til tolkenes regninger.

VG har derfor vært i kontakt med Hussains tidligere forsvarere fra Advokatfirmaet Elden og de to tolkene de brukte utenfor retten i første runde av Lime-saken.

Opplysninger fra tolkene tilsier at Elden-advokatene til sammen hadde behov for rundt 270 timer tolking i første runde. Advokat Morten Kjensli har ifølge disse opplysningene hatt behov for 500 flere timer i ankerunden – med samme klient.

Lime-sakens tiltalte har bakgrunn fra andre land og store deler av samtalene politiet avlyttet foregikk på andre språk. Mange av disse samtalene var ikke oversatt av politiet, og måtte derfor gjennomgås og oversettes av advokatene for å finne ut om de var relevante.

– Vår klient snakket norsk, og vi mottok politidokumenter i oversatt stand, så det primære behovet var til gjennomgang av telefonavlytting som ikke var oversatt av politiet. Behovet var nok større for de som har klienter som ikke snakker norsk, opplyser John Christian Elden.

Karen Forbrigd var hovedforsvarer for Sajjad Hussain da Lime-saken gikk for Oslo tingrett. Foto: Annemor Larsen, VG

Karen Forbrigd, som var hovedforsvarer for Sajjad Hussain i tingretten, påpeker at det tolkede materialet som var relevant for saken, ble lagt inn i saks­dokumentene.

Disse er tilgjengelig for alle advokatene i saken, forklarer Forbrigd.

– Nye forsvarere får alt de ber om, skriver hun i en SMS til VG.

VG har stilt advokat Morten Kjensli flere spørsmål i forbindelse med denne saken, herunder:

Hva slags tolkebehov han og den norsktalende klienten hans har hatt utenfor retten?

Hvorfor han har valgt å bruke Aba Consulting?

Hva han har lagt frem for lagmannsretten av tolket materiale som følge av de 800 timene?

Kjensli viser til at han hans bruk av tolk er et spørsmål mellom ham og domstolen, og besvarer ingen av VGs spørsmål.

– For eget vedkommende kan jeg tilføye at jeg personlig ikke [...] har kontrollert annet enn kunnskap så langt det har vært mulig hos tolker, skriver Kjensli sin redegjørelse til lagmannsretten, som VG har fått innsyn i.

Regninger viser at Kjensli også har brukt 42 timer med tolk som ikke er ansatt i Aba Consulting.